ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Μαρτίου 1998 για την περάτωση της διαδικασίας αντιντάμπινγκ όσον αφορά τις εισαγωγές μεταλλευμάτων βολφραμίου και των εμπλουτισμένων από αυτά, καταγωγής Λαϊκής Δημοκρατίας της Κίνας (98/229/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε με τον κανονισμό (ΕΚ) αριθ. 2331/96 (2), και ιδίως τα άρθρα 9 και 11,

Μετά από διαβούλευση με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

(1) Με τον κανονισμό (ΕΟΚ) αριθ. 2735/90 (3), όπως τροποποιήθηκε με τον κανονισμό (ΕΚ) αριθ. 610/95 (4), το Συμβούλιο υπέβαλε οριστικό δασμό αντιντάμπινγκ στις εισαγωγές μεταλλευμάτων βολφραμίου και των εμπλουτισμένων από αυτά καταγωγής Λαϊκής Δημοκρατίας της Κίνας, που υπάγονται στον κωδικό 2611 00 00 της ΣΟ.

2. Αίτηση επανεξέτασης

(2) Μετά τη δημοσίευση, το Φεβρουάριο του 1995, ανακοίνωσης για την επικείμενη λήξη των ισχυόντων μέτρων (5), η Επιτροπή έλαβε, τον Ιούνιο του 1995, αίτηση επανεξέτασης, την οποία υπέβαλε η Euromιtaux, για λογαριασμό του συνόλου των κοινοτικών παραγωγών του ανωτέρω προϊόντος. Η αίτηση περιείχε αποδεικτικά στοιχεία για το ότι η λήξη των μέτρων αντιντάμπινγκ θα ήταν πιθανό να οδηγήσει στη συνέχιση ή την επανάληψη της πρακτικής ντάμπινγκ και της επακόλουθης ζημίας. Τα στοιχεία θεωρήθηκαν επαρκή, ώστε να δικαιολογείται η έναρξη διαδικασίας επανεξέτασης αντιντάμπινγκ.

(3) Στις 21 Σεπτεμβρίου 1995, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (6), την έναρξη διαδικασίας επανεξέτασης του κανονισμού (ΕΟΚ) αριθ. 2735/90 και άρχισε έρευνα, σύμφωνα με το άρθρο 11 παράγραφος 2 του κανονισμού (ΕΚ) αριθ. 3283/94 του Συμβουλίου (7), ο οποίος αντικαταστάθηκε κατά τη διάρκεια της έρευνας από τον κανονισμό (ΕΚ) αριθ. 384/96 (καλούμενο εφεξής «ο βασικός κανονισμός»).

3. Έρευνα

(4) Η Επιτροπή ενημέρωσε επισήμως τους παραγωγούς/εξαγωγείς και τους εισαγωγείς που ήταν γνωστό ότι ενδιαφέρονται, τους εκπροσώπους των χωρών εξαγωγής και τους κοινοτικούς παραγωγούς σχετικά με την κίνηση της διαδικασίας, και παρείχε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που έτασσε η ανωτέρω ανακοίνωση, που αναφέρεται στο σημείο 3 της αιτιολογικής σκέψης.

(5) Η παρούσα επανεξέταση υπερέβη την περίοδο ενός έτους, εντός του οποίου θα έπρεπε κανονικά να έχει ολοκληρωθεί, σύμφωνα με το άρθρο 11 παράγραφος 5 του βασικού κανονισμού, καθώς παράλληλα διενεργούντο και δύο άλλες επανεξετάσεις που αφορούσαν προϊόντα βολφραμίου, συγκεκριμένα το οξείδιο του βολφραμίου και το βολφραμικό οξύ αφενός, και το καρβίδιο του βολφραμίου και το πήγμα καρβιδίου του βολφραμίου αφετέρου. Πράγματι, καθώς τα προϊόντα είναι αλληλένδετα στην παραγωγική αλυσίδα, αποφασίστηκε τα αποτελέσματα όλων αυτών των ερευνών να υποβληθούν συγχρόνως.

Β. ΑΠΟΣΥΡΣΗ ΤΟΥ ΑΙΤΗΜΑΤΟΣ ΕΠΕΝΕΞΕΤΑΣΗΣ ΕΝΟΨΕΙ ΤΗΣ ΛΗΞΗΣ ΙΣΧΥΟΣ ΤΩΝ ΜΕΤΡΩΝ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Κατά τη διάρκεια της έρευνας, ο καταγγέλλων η Euromιtaux, ανακάλεσε επισήμως την αίτηση επανεξέτασης ενόψει της λήξης ισχύος των μέτρων, αφού έλαβε υπόψη την πρόσφατη σημαντική μείωση των εισαγωγών μεταλλευμάτων βολφραμίου και των εμπλουτισμένων από αυτά καταγωγής Λαϊκής Δημοκρατίας της Κίνας.

(7) Σύμφωνα με το άρθρο 11 παράγραφος 5 σε συνδυασμό με το άρθρο 9 παράγραφος 1 του βασικού κανονισμού, όταν ο κοινοτικός κλάδος παραγωγής αποσύρει την αίτηση επανεξέτασης ενόψει της λήξης ισχύος ενός μέτρου, η διαδικασία είναι δυνατόν να περατούται, εκτός αν θεωρηθεί ότι αυτό δεν θα ήταν προς το συμφέρον της Κοινότητας. Από την παρούσα έρευνα δεν έχουν προκύψει οποιεσδήποτε εκτιμήσεις σχετικά με το συμφέρον της Κοινότητας, που να επιβάλλουν τη συνέχιση της διαδικασίας.

(8) Επομένως, τα ενδιαφερόμενα μέρη ενημερώθηκαν για την πρόθεση της Επιτροπής να περατώσει τη διαδικασία και τους δόθηκε η δυνατότητα να διατυπώσουν τις παρατηρήσεις τους. Ουδείς ανέφερε ότι η περάτωση της διαδικασίας δεν θα ήταν προς το συμφέρον της Κοινότητας.

(9) Η συμβουλευτική επιτροπή ερωτήθηκε επί του θέματος και δεν προέβαλε αντιρρήσεις.

(10) Λαμβάνοντας υπόψη τα ανωτέρω, η Επιτροπή, καταλήγει στο συμπέρασμα ότι η διατήρηση των προστατευτικών μέτρων σε ισχύ είναι περιττή και ότι η διαδικασία πρέπει να περατωθεί,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές μεταλλευμάτων βολφραμίου και των εμπλουτισμένων από αυτά, που υπάγονται στον κωδικό ΣΟ 2611 00 00, καταγωγής Λαϊκής Δημοκρατίας της Κίνας.

Βρυξέλλες, 20 Μαρτίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 317 της 6. 12. 1996, σ. 1.

(3) ΕΕ L 264 της 27. 9. 1990, σ. 1.

(4) ΕΕ L 64 της 22. 3. 1995, σ. 1.

(5) ΕΕ C 48 της 25. 2. 1995, σ. 3.

(6) ΕΕ C 244 της 21. 9. 1995, σ. 3.

(7) ΕΕ L 349 της 31. 12. 1994, σ. 1.